Ուլի Շտիլիկե

**Ուլրիխ «Ուլի» Շտիլիկե** (, ), գերմանացի ֆուտբոլիստ և ֆուտբոլի մարզիչ։ Խաղացել է կիսապաշտպանի դիրքում։ 2014 թվականի սեպտեմբերից մինչև 2017 թվականի հունիս ամիսը եղել է Հարավային Կորեայի հավաքականի գլխավոր մարզիչը։

## Կարիերա
### Խաղային
Ուլի Շտիլիկեն սկսել է իր կարիերան իր հայրենի քաղաքի «Կեչ» երիտասարդական թիմում, այնուհետև 1973 թվականին տեղափոխվել է Մյոնխենգլադբախի «Բորուսիա», սկզբում խաղալով կենտրոնական պաշտպանի, այնուհետև կիսապաշտպանի դիրքում։ «Բորուսիայի» հետ Շտիլիկեն նվաճել է երեք Բունդեսլիգա, ՈՒԵՖԱ-ի գավաթ և հասել է Չեմպիոնների գավաթի եզրափակիչ։

1977 թվականին Շտիլիկեն տեղափոխվել է իսպանական «Ռեալ» Մադրիդ, որի հետ նվաճել է երեք Պրիմերա, երկու Արքայի գավաթ, Լիգայի գավաթ և ՈՒԵՖԱ-ի գավաթ, ինչպես նաև եղել է Չեմպիոնների գավաթի և Գավաթների գավաթի եզրափակիչներում։

ԳՖՀ հավաքականում Շտիլիկեն հանդես է եկել 1975-ից մինչև 1984 թվականը՝ անցկացնելով 42 խաղ և խփելով 3 գոլ։ Թիմի հետ նա հաղթել է 1980 թվականի Եվրոպայի առաջնությունը, նվաճել է 1982 թվականի աշխարհի առաջնության արծաթե մեդալները, որի կիսաեզրափակիչում Շտիլիկեն դարձավ միակ գերմանացին, ով չի խփել հետխաղյա 11-մետրանոցների սերիայում։ 1978 թվականի աշխարհի առաջնությանը Շտիլիկեն չի մեկնել Գերմանիայի ֆուտբոլի միության՝ Բունդեսլիգայից դուրս հանդես եկող խաղացողներին չընդգրկելու հրահանգի պատճառով։ Հավաքականի կազմում վերջին խաղը Շտիլիկեն անցկացրել է 1984 թվականի սեպտեմբերին Արգենտինայի հավաքականի դեմ, որը դարձավ Ֆրանց Բեկենբաուերի դեբյուտը հավաքականի գլխավոր մարզչի պաշտոնում, խաղն ավարտվեց ԳՖՀ-ի 1:2 հաշվով պարտությամբ։

1985 թվականին Շտիլիկեն տեղափոխվել է շվեյցարական «Նյովշատել Քսամաքս», որի հետ նվաճել է երկու շվեյցարական սուպերլիգա։

Ուլի Շտիլիկեն ավարտել է կարիերան 1988 թվականին։

**Մարզչական**

Ֆուտբոլիստի կարիերան ավարտելուց հետո 1989 թվականին Շտիլիկեն գլխավորեց Շվեյցարիայի հավաքականը, այնուհետև աշխատեց իր նախկին «Նյուշատել Քսամաքս» ակումբի, 2-րդ Բունդեսլիգայի «Վալդհոֆ» և «Ալմերիա» ակումբների հետ:

1998 թվականի սեպտեմբերի 9-ից մինչև 2000 թվականի մայիսի 7-ը Շտիլիկեն Գերմանիայի հավաքականում Էրիխ Ռիբբեկի օգնականն էր, որտեղից հեռացավ Ռիբբեկի հետ բարդ հարաբերությունների պատճառով, քանի որ վերջինս ինքը չէր ընտրել իր օգնականին. Շտիլիկեն այդ պաշտոնում նշանակվել էր Գերմանիայի ֆուտբոլի միության նախագահ Էգիդիուս Բրաունի կողմից: 2000 թվականից Շտիլիկեն աշխատում էր Գերմանիայի երիտասարդական հավաքականների հետ, որոնց հետ աշխատեց 6 տարի, սակայն 2006 թվականի օգոստոսին պայմանագրի ավարտից հետո գերմանական բոլոր հավաքականների նոր պատասխանատու Մատիաս Զամմերը չցանկացավ երկարաձգել Շտիլիկեի պայմանագիրը:

2006 թվականի սեպտեմբերի 14-ին Շտիլիկեն գլխավորեց Կոտ դԻվուարի հավաքականը, որի հետ աշխատեց 2 տարի, սակայն 2008 թվականի հունվարի 10-ին՝ Աֆրիկայի ազգերի գավաթի մեկնարկից 10 օր առաջ, Շտիլիկեի որդին ծանր հիվանդացավ, և Ուլին շտապ մեկնեց Գերմանիա, սակայն արդեն փետրվարի 1-ին նրա 23-ամյա որդի Միխայելը մահացավ. մահվան պատճառը թոքի փոխպատվաստման անհաջող վիրահատությունն էր: Առանց իր գլխավոր մարզչի Կոտ դ'Իվուարը զբաղեցրեց միայն 4-րդ տեղը: Հետագայում Շտիլիկեն վերադարձավ իվուարացիների մոտ, սակայն արդեն ապրիլի 15-ին հավաքականի ղեկավարությունը չցանկացավ երկարաձգել գերմանացի մասնագետի պայմանագիրը:

2008 թվականի մայիսի 31-ին Շտիլիկեն 3-ամյա պայմանագիր ստորագրեց «Սյոն» ակումբի հետ, սակայն արդեն նոյեմբերի 3-ին ազատվեց պաշտոնից ակումբի էքսցենտրիկ նախագահ Քրիստիան Կոնստանտինի կողմից, ով մինչ այդ 2 տարվա ընթացքում ազատել էր 8 մարզիչների: 2009 թվականի հունվարի 7-ից Շտիլիկեն աշխատում էր կատարյան «Ալ-Արաբի» ակումբի գլխավոր մարզիչ: 2010 թվականին թողեց պաշտոնը և ընդունեց մեկ այլ կատարյան ակումբ՝ «Ալ-Սայլիա»:

2014 թվականի սեպտեմբերի 5-ին 59-ամյա մասնագետը գլխավորեց Հարավային Կորեայի հավաքականը Հոն Մյոն Բոյի հրաժարականից հետո, ով լքել էր թիմը 2014 թվականի աշխարհի առաջնությունում խմբից դուրս չգալու պատճառով:

## Ձեռքբերումներ
### Թիմային
* Գերմանիայի չեմպիոն՝ 1975, 1976, 1977
* Գերմանիայի գավաթակիր՝ 1973
* ՈՒԵՖԱ-ի գավաթակիր՝ 1975, 1985
* Իսպանիայի չեմպիոն՝ 1978, 1979, 1980
* Իսպանիայի գավաթակիր՝ 1980, 1982
* Եվրոպայի չեմպիոն՝ 1980
* Իսպանիայի Լիգայի գավաթակիր՝ 1985
* Շվեյցարիայի չեմպիոն՝ 1987, 1988

### Անձնական
* Իսպանիայի լավագույն օտարերկրյա ֆուտբոլիստ՝ 1979, 1980, 1981, 1982

## Ծանոթագրություններ

## Արտաքին հղումներ
* Профиль на dasaev50.ru
* 
* 
* 
* Статья на der-betze-brennt.de

Կատեգորիա:Գերմանացի ֆուտբոլային մարզիչներ
Կատեգորիա:Ռեալ Մադրիդի ֆուտբոլիստներ
Կատեգորիա:Բորուսիա Մյոնխենգլադբախի ֆուտբոլիստներ
Կատեգորիա:Շվեյցարացի ֆուտբոլային մարզիչներ
Կատեգորիա:Գերմանիայի հավաքականի ֆուտբոլիստներ
Կատեգորիա:Ֆուտբոլային մարզիչներ այբբենական կարգով
Կատեգորիա:Ֆուտբոլի Եվրոպայի չեմպիոններ
Կատեգորիա:Գերմանացի լեգեոներ ֆուտբոլիստներ